Karipap

Karipap atau Epok-epok merupakan sejenis makanan yang popular di Malaysia, Brunei, Thailand dan Singapura. Ia terdapat dalam pelbagai perisa, bergantung kepada inti di dalamnya. Bahan utama inti karipap ialah daging dan kentang. Ubi kentang sering digunakan sebagai inti karipap, adakalanya inti ubi keledek juga digunakan. Nama karipap boleh dikaitkan dengan inti tersebut, yang menggunakan serbuk kari sebagai bahan perasa. Adakalanya sekarang, inti karipap boleh digunakan dengan lada hitam. Isi ikan yang dibuat sebagai inti karipap, dikenali sebagai temosa. 

Di Johor, karipap lebih dikenali sebagai epok-epok. Dalam bahasa Inggeris pula ia dipanggil curry puff, tetapi lainnya ialah bentuk curry puff tidak semestinya seperti karipap. Juga, perbezaan dari segi pembuatan pastri karipap dan curry puff tidak sama. Lipatan pada atas karipap yang seperti satu corakan dipanggil kelim. 

Di Indonesia, kuih seperti karipap ini dipanggil pastel, yang intinya daripada bihun, sayur-sayuran dan daging. Nama pastel berasal dari bahasa Portugis. Di negeri Sabah, karipap berinti bihun juga dipanggil pastil.

Kuih karipap selalunya menjadi pilihan menu dalam mesyuarat kerajaan ataupun swasta. Biasanya ia disertakan dengan kopi dan teh o panas menyebabkan keadaan mesyuarat rasmi lebih ceria.

 Jenis karipap 
Karipap daging
Karipap daging merupakan karipap berinti daging daripada lembu dengan kentang. Karipap jenis ini merupakan inti karipap yang paling banyak dibuat di Malaysia. Pastri atau kulit karipap ini sama seperti karipap kentang. Inti kentang berlada hitam lebih enak dibuat dengan daging ．

Karipap ayam
Inti karipap ini ialah daging ayam bersama ubi kentang. Penggunaan bahan perasa serbuk kari lebih bersesuaian dengan daging ayam. Ia juga merupakan pilihan karipap yang sering dimakan sebagai sarapan mahupun di kala waktu petang.

Temosa/Karipap ikan
Temosa atau karipap ikan dibuat sama seperti karipap lain, tetapi ia mempunyai inti asas yang diperbuat daripada ikan yang digoreng kering bersama bawang dan isi kelapa muda. Rasanya lebih berlemak dan tidak pedas.Terkenal di pantai timur, Pahang, Terengganu & Kelantan.

Karipap sardin
Karipap sardin merupakan karipap berinti ikan sardin dalam tin yang kerap digunakan sebagai inti karipap ini di Malaysia. Pastri atau kulit karipap ini sama seperti karipap kentang mahupun karipap daging. Bagi membolehkan karipap jenis ini dicam atau dikenal pasti, kebanyakan karipap sardin dibuat berbentuk jenis panjang ataupun bulat yang berlainan dengan karipap biasa yang berbentuk separuh bulatan.

Karipap pusing
Karipap pusing yang berinti merujuk kepada kulit yang digunakan bagi menghasilkan karipap itu. Kulit karipap ini digelek berlapis-lapis dan akan menghasilkan corak berlapis-lapis yang cantik dan lebih garing. Kulit karipap ini juga lebih garing berbanding karipap yang lain. Intinya daripada keledek atau kentang dan bahan perasa daripada serbuk kari.

Karipap mini
Karipap ini bersaiz lebih kecil daripada karipap yang lain. Kebanyakan isi karipap ini diisi dengan serunding ikan. Karipap mini juga antara pilihan kuih-muih yang disediakan kepada tetamu pada musim perayaan masyarakat Islam di Malaysia iaitu Hari Raya.

 Lihat juga 
 Empanada
 Jalangkote

 Rujukan  

Kategori:Kuih tradisional Melayu
Kategori:Masakan Malaysia
Kategori:Masakan Singapura
Kategori:Masakan Thai
Kategori:Masakan Indonesia
Kategori:Masakan India